Star Trek

Star Trek is ‘n Amerikaanse wetenskapsfiksie-vermaakkonsessie wat deur Gene Roddenberry geskep is. Dit wentel grootliks om Star Trek se ses televisiereekse: The Original Series, The Animated Series, The Next Generation, Deep Space Nine, Voyager en Enterprise. Die konsessie sluit verder dertien langspeelfilms, dosyne speletjies, honderde novelle en ‘n tema-attraksie in Las Vegas (geopen in 1998 en gesluit in September 2008) in, benewens minstens twee reisende museumuitstallings van staanmaakmodelle. Beginnend by die oorspronklike televisiereeks en voortgesit deur die daaropvolgende films en tv-reekse, het die konsessie tot ‘n kultusfenomeen ontwikkel, wat die skepping van die ten volle funksionele Klingontaal meegebring het, en dikwels inslag in die gewilde media sou vind. Na aanhangers van Star Trek word verwys as Trekkies of Trekkers.

Ontwikkeling
Die oorspronklike Star Trek is gewy aan die interstellêre avonture van James T. Kirk en die bemanning van ‘n verkenningsvaartuig van ‘n 23ste eeuse galaktiese "Verenigde Federasie van Planete" — die Sterskip Enterprise. Hierdie reeks het sy buiging in 1966 gemaak en is vir drie seisoene op NBC vertoon, nadat die netwerk ‘n aanvanklike loodsfilm, The Cage, met ‘n merendeels verskillende rolverdeling afgekeur het. Nogtans word hierdie loodsfilm deesdae in die reël met die oorspronklike reeks versprei. Volgend op die vrystelling van ander reekse in die konsessie, is die Kirk-geleide reeks retroaktief na verwys as Star Trek: The Original Series. Hierdie avonture is voortgesit deur die kortstondige Star Trek: The Animated Series en ses langspeelfilms. 

Vier verdere televisiereekse is uiteindelik vervaardig, wat in dieselfde milieu geplaas is, maar die wedervaringe van ander karakters uitbeeld, naamlik Star Trek: The Next Generation, wat oor die bemanning van ‘n nuwe Sterskip Enterprise handel, wat afspeel ‘n eeu ná die oorspronklike reeks; Star Trek: Deep Space Nine en Star Trek: Voyager, wat samelopend met The Next Generation geplaas is; en Star Trek: Enterprise, wat afspeel voor die oorspronklike reeks, in wat die vroeë dae van menslike interstellêre reise sou wees. Vier bykomende langspeelfilms is vervaardig, wat voortbou op die bemanning van The Next Generation, en mees onlangs, ‘n 2009 herproduksie van die konsessie wat ‘n jong bemanning van die oorspronklike Enterprise uitbeeld wat in ‘n alternatiewe tydlyn geplaas word.

Produksie van die oorspronklike Star Trek-reeks het onder leiding van Desilu Productions begin. Met die samesmelting van Desilu met Paramount Pictures, het laasgenoemde ateljee volstrekte eienaarskap van die Star Trek-konsessie verkry. CBS het eienaarskap van die konsessie in 2006 aanvaar, alhoewel sekere aspekte (langspeelfilm- en DVD-/Blu-ray-verspreidingsregte) steeds deur Paramount besit word.

Ontwerpkuns 
Vir enkele Star Trek-stelle is luukse meubels gebruik wat deur die befaamde Italiaanse meubelontwerper Edra Mazzei se onderneming Edra spa in die Toskaanse stad Perignano ontwerp is.

Mikrorekenaarrewolusie 
Altair, 'n fiksionele wêreld waarheen die ruimteskip Enterprise in Amok Time, die eerste aflewering van Star Trek se tweede seisoen, op pad is, is as benaming vir MITS se baanbrekende tuisrekenaar Altair 8800 wat algemeen as vonk vir Silicon Valley se mikrorekenaar-rewolusie beskou word.

Sien ook 
 Bat'leth, seremoniële swaard van die Klingons
 Majel Barrett-Roddenberry
 LeVar Burton, "lt. kommandeur Geordi La Forge"
 James Doohan, "Scotty"
 Michael Dorn, "Worf"
 Jonathan Frakes, "kommandeur William T. Riker"
 DeForest Kelley, "dr Leonard McCoy"
 Zachary Quinto, "Spock"
 Marina Sirtis, "berader Deanna Troi"
 Brent Spiner, "mnr Data"
 Patrick Stewart, "Jean-Luc Picard"
 George Takei, "mnr Sulu"

Verwysings

Eksterne skakels 

Amptelike webtuistes

  StarTrek.com
Media

 Film Music Prague Festival: Star Trek Concert 2016

Wetenskapfiksierolprente
Amerikaanse rolprente